Döntetlennel kezdtek a címvédő franciák
A címvédő Franciaország meglepetésre csupán 1-1-es döntetlent játszott házigazdaként Ukrajnával a jövő évi, katari labdarúgó-világbajnokság európai selejtezőinek szerdai nyitányán.
A Griezmann, Coman, Giroud, Mbappé támadó alakzattal kezdő franciák nagy intenzitás mellett azonnal magukhoz ragadták a kezdeményezést, és előbbi 19. percben szerzett találatával előnybe kerültek. A gól után visszavett a tempóból a házigazda, amely viszont így is magabiztosan őrizte előnyét. A szünet után a biztonságra törekedtek a franciák, az 57. percben viszont váratlanul egyenlítettek a kapura addig semmi veszélyt nem jelentő ukránok, Kimpembe öngóljával. A vendégeknek erőt adott az egyenlítés, és mezőnyben tudták tartani a játékot, míg a franciák csak a hajrára pörögtek fel ismét – amelyben a ferencvárosi Zubkov játékára is sor került az ukránoknál -, de a győzelemhez az kevésnek bizonyult. Mbappé negyvenedik alkalommal szerepelt a válogatottban, ezt a határt a franciak között ő érte el a legfiatalabbként, 22 éves és 3 hónapos korában. Az A csoportban az Európa-bajnoki címvédő portugálok Makszim Medvegyev öngóljának köszönhetően 1-0-ra nyertek Azerbajdzsán ellen, Torinóban. Írország 677 perc után szerzett ismét gólt, amikor Szerbia vendégeként a 18. percben Alan Browne betalált. A hajrában James Collins is eredményes volt, ám közben a szerbek három gólt is szereztek – mindhárom előtt Dusan Tadic adta a gólpasszt -, így hazai győzelemmel kezdtek. A H csoportban a legutóbbi világbajnokságon döntős horvátok meglepetésre 1-0-ra kikaptak Szlovénia vendégeként. Európa 13 csapattal képviselteti majd magát a jövő évi, 32 válogatottat felvonultató tornán, ami azt jelenti, hogy a tíz csoportból egyenes ágon csak az első helyezettek jutnak ki. A második helyezettek a pótselejtezőre kvalifikálnak, ebből további három együttes szerez indulási jogot. A pótselejtező mezőnyéhez csatlakozik majd két olyan együttes, amely tavaly ősszel a Nemzetek Ligájában megnyerte a csoportját, de a vb-selejtezők során nem végez az első két helyen. A 12 csapat egymérkőzéses elődöntő-döntő rendszerben küzd meg a fennmaradó helyekért. Eredmények, 1. forduló: A csoport: Portugália-Azerbajdzsán 1-0 (1-0) --------------------------------- gólszerző: Medvegyev (37., öngól) Szerbia-Írország 3-2 (1-1) -------------------------- g.: Vlahovic (40.), Mitrovic (69., 76.), illetve Browne (18.), Collins (86.) D csoport: Finnország – Bosznia-Hercegovina 2-2 (0-0) ---------------------------------------- g.: Pukki (58., 78.), illetve Pjanic (55.), Stevanovic (85.) Franciaország-Ukrajna 1-1 (1-0) ------------------------------- g.: Griezmann (19.), illetve Kimpembe (57., öngól) G csoport: Lettország-Montenegró 1-2 (1-1) -------------------------------- g.: Ikaunieks (40.), illetve Jovetic (41., 83.) Gibraltár-Norvégia 0-3 (0-2) ---------------------------- g.: Sorloth (43.), Thorstvedt (45.), Svensson (57.) korábban: Törökország-Hollandia 4-2 (2-0) ------------------------------ g.: Yilmaz (15., 34., 81. – a másodikat tizenegyesből), Calhanoglu (46.), illetve Klaasen (75.), L. de Jong (76.) E csoport: Észtország-Csehország 2-6 (1-4) ------------------------------------ g.: Sappinen (12.), Anier (86.), illetve Schick (18.), Barak (27.), Soucek (32., 43., 48.), Jankto (56.) Belgium-Wales 3-1 (2-1) ----------------------- g.: De Bruyne (22.), T. Hazard (28.), Lukaku (72., tizenegyesből), illetve Wilson (11.) H csoport: Málta-Oroszország 1-3 (0-2) -------------------------- g.: Mbong (56.), illetve Dzjuba (23.), Fernandes (35.), Szoboljov (90.) Ciprus-Szlovákia 0-0 -------------------- Szlovénia-Horvátország 1-0 (1-0) ------------------------------ g.: Lovric (15.)